Lausuntopyyntö OM 8/31/2007

Lausunto käräjäoikeusverkoston kehittämisestä
Kihniön kunnanhallitus on kokouksessaan 28.1.2008 päättänyt
antaa asiasta seuraavan lausunnon: ( lisäaikaa myönnetty 5.2.08 asti / Ahola)

Siirtyminen yhteen käräjäoikeuteen myös Pirkanmaalla on hallinnollisesti
mahdollista. Sen sijaan palveluiden keskittäminen maakuntakeskukseen
Tampereelle poikkeaa muista valtionhallinnon toteutuneista
tai vireillä olevista ratkaisuista. Esimerkiksi Kelan, poliisihallinnon ja
työvoimahallinnon kehittämisessä on lähdetty ratkaisusta, jonka mukaan
hallinto voidaan keskittää, mutta samalla säilyttää vakinaisesti maakunnan
eri osissa sijaitsevat palvelupisteet.
 Ikaalisten käräjäoikeudessa on ammattitaitoinen henkilökunta, jonka palveluita lähikuntien asukkaat ovat tottuneet käyttämään. Myös käräjäoikeuden kanslia- ja istuntotilat
ovat asianmukaiset.
Vastustamme Ikaalisten käräjäoikeuden lakkauttamista oikeushallintopalveluineen
ja palveluiden keskittämistä Tampereelle. Edellisestä johtuen esitämme pysyvän sivukanslian vakiinnuttamista Ikaalisissa. 
Työryhmän esitys aiheuttaisi Tampereen käräjäoikeudessa melkoisia tilaongelmia ja lisäkustannuksia. Ennen kaikkea esitys poikkeaa olennaisesti muiden valtionhallinnon
palveluperiaatteista. Työryhmän esitys merkitsee käytännössä alueellamme
asukkaiden palvelutason heikentämistä, jota jatkovalmistelussa on ehdottomasti vältettävä. Pelkän istuntopaikan säilyminen ei täytä alueen oikeushallinnon tarpeita. Erityisesti tämä koskee maakuntien reuna-alueiden asukkaita, jollainen Myös Kihniön kunta on.  Käräjäoikeuden siirtäminen Ikaalisista Tampereelle merkitsisi Kihniön kunnan asukkaille asiointimatkojen kaksinkertaistumista yli 100 kilometriin.
Palvelujen saajan kannalta niiden läheisyydellä ja mahdollisimman matalalla kynnyksellä käyttäjälleen on suuri merkitys kansalaisten yhdenvertaisuuden kannalta. Esimerkiksi Ikaalisissa on Maanmittauslaitoksen, poliisin ja muitakin valtionhallinnon palveluita, joiden toimintoja olisi mahdollista tehostaa yhteispalvelua lisäämällä. Selvä heikennys kansalaisten palvelujen saannille on, jos asianajotoiminta entisestään keskittyy muutoksen seurauksena.

Kihniössä 28. päivänä tammikuuta 2008

KIHNIÖN KUNNANHALLITUS

Petri Liukku, kunnanjohtaja